Լույս աշխարհ է եկել Երկրի 7-միլիարդերորդ բնակիչը
Բնակչության թվի ավելացման պատճառով աշխարհում բարդացել է զանազան պաշարներ հայթայթելու խնդիրը
Աշխարհում բնակվող մարդկանց թիվը երկուշաբթի օրը հասել է յոթ միլիարդի: Չնայած անհնար է ճշգրտությամբ որոշել, թե որտեղ է ծնվել Երկրի 7-միլիարդերորդ բնակիչը, սակայն աշխարհի պետություններից Ֆիլիպիններն են առաջինը հայտնել այդ մասին: Դանիկա Մեյ Քամանչոն լույս աշխարհ է եկել Ֆիլիպինների մայրաքաղաք Մանիլայի ծննդատներից մեկում կիրակի օրը կեսգիշերից մի քանի րոպե առաջ: Չնայած աշխարհի բնակչության յոթ միլիարդի հասնելու հանգամանքը համարվում է երկարակյաց մարդկանց թվի ավելացման և նորածինների մահացության ցուցանիշի բարելավման նշան, սակայն փորձագետները զգուշացնում են, որ բնակչության թվի ավելացման պատճառով աշխարհում բարդացել է նաև զանազան պաշարներ, այդ թվում` ջուր և սնունդ հայթայթելու խնդիրը: ՄԱԿ-ի բնակչության հիմնադրամի պաշտոնատար անձանց համաձայն, Սահարայից հարավ Աֆրիկայում և Ասիայում գտնվող որոշ պետությունների բնակչության աճը գերազանցել է տնտեսական զարգացման արագությունը: Եվրոպայից պետություններից շատերում և Ճապոնիայում այդ ընթացքում բնակչության բնական աճի թիվը նվազել է և այժմ պակաս է բնակչության փոխարինման մակարդակից` առաջացնելով աշխատուժի պակասի և դրա հետևանքով` արտադրողականության նվազեցման պատճառով կյանքի որակի նվազեցման մտահոգություններ: Միավորված ազգերի կազմակերպության կողմից հրապարակված վերջին տվյալների համաձայն, մինչև 2050 թվականը աշխարհի բնակչությունը կանցնի ինը միլիարդից` բնակչության աճի ներկայիս արագությունը պահպանվելու դեպքում հասնելով 10,1 միլիարդի մինչև 2050 թվականի ավարտը: Աշխարհում ամենամեծ բնակչությունը ունեցող երկիրն այժմ Չինաստանն է, որի բնակիչների թիվը կազմում է 1,34 միլիարդ մարդ: Երկրորդ տեղում է Հնդկաստանը, որտեղ այժմ բնակվում է մոտ 1,2 միլիարդ մարդ, սակայն սպասվում է, որ Հնդկաստանի բնակչության թիվը շուտով կգերազանցի Չինաստանի նույն ցուցանիշը: Ասիայում` աշխարհի ամենամեծ բնակչությունն ունեցող տարածաշրջանում, այժմ բնակվում է 4,2 միլիարդ մարդ: